text: Bare rolig: Foråret kommer
  19 marts 2012 kl. 07.27
  Efter et par dårlige dage vender foråret tilbage for alvor på onsdag.
  I går var det indevejr. Og de næste par dage bliver det meget blæsende - men fra på onsdag bliver det forår.
  - Vi har rigtigt forår i vente, men først skal vi igennem et par dage med meget vind, siger vagtchef ved Danmarks Meteorologiske Institut (DMI) Bill Vejdegren til Ritzau.
  I dag kommer koldt blæsevejr, men det kan alligevel gå hen og blive en solrig dag.
  I morgen bliver det stadig ret blæsende med op til en hård vind ved kysterne, og temperaturer mellem syv og 12 grader.
  Men så passerer en varmefront, og det betyder, at vi onsdag, torsdag og fredag får flot og solrigt forårsvejr, med temperaturer mellem 10 og 15 grader. Vinden aftager samtidig, og det holder tørt. 
  Marts har i det hele taget været mildere end normalt:
  - Temperaturen ligger over det normale for marts. Men 15 grader i marts er ikke usædvanligt. Det er bare den gode side af marts, siger vagtchefen ved DMI.
  Middeltemperaturen for marts 2012 ligger foreløbigt på 4,5 grader. Det er 2,4 grader over normalen for måneden.
  